คนไม่ซื้อหุ้นเวียดนาม เพราะ ฝากเงินแบงก์ ก็ได้แล้ว 7%
เกิดอะไรขึ้นกับตลาดหุ้นเวียดนาม ลงทุนแมนจะเล่าให้ฟัง
13 ก.พ. 2566

คนไม่ซื้อหุ้นเวียดนาม เพราะ ฝากเงินแบงก์ ก็ได้แล้ว 7% /โดย ลงทุนแมน
ถ้าเราฝากเงินในเวียดนามเราจะได้ดอกเบี้ย 7% และด้วยอัตราดอกเบี้ยที่สูงขนาดนี้ ทำให้คนเวียดนามเลือกที่จะฝากเงิน แทนที่จะลงทุนในตลาดหุ้น
ประเทศเวียดนามเป็นประเทศที่มีการเจริญเติบโตทางเศรษฐกิจสูงสุดในรอบ 25 ปี แต่ถ้าคิดว่าตลาดหุ้นต้องเติบโตไปพร้อมกับเศรษฐกิจ บางทีมันอาจจะไม่ใช่กับประเทศเวียดนามที่มีอัตราดอกเบี้ยสูง
ในปีที่ผ่านมา ตลาดหุ้นเวียดนามกลับปรับตัวลดลงถึง 30% และมีการประเมินกันว่า ราคาหุ้นหารกำไรต่อหุ้นคาดการณ์ หรือ Forward P/E ของตลาดในปี 2023 จะอยู่ที่เพียง 9.7 เท่า ซึ่งถือว่าต่ำที่สุดในกลุ่มประเทศอาเซียน
เกิดอะไรขึ้นกับตลาดหุ้นเวียดนาม ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ประเทศเวียดนาม มีการเติบโตของ GDP สูงถึง 8% ซึ่งในปี 2022 มีการเติบโตสูงสุดในรอบ 25 ปี และ IMF ยังคาดการณ์อีกว่า ในปีหน้าจะเติบโตสูงถึง 6.2% ซึ่งสูงที่สุดในประเทศอาเซียน
แต่ผลตอบแทนในตลาดหุ้นเวียดนาม กลับลดลงถึงเกือบ 30% ในปีที่ผ่านมา
ซึ่งมีหลายเหตุผล ที่ทำให้ตลาดหุ้นเวียดนามถูกเทขายอย่างหนักในปีก่อน
เรื่องแรกคือ การขึ้นดอกเบี้ยนโยบายในประเทศอย่างรวดเร็วจนช็อกตลาด โดยขึ้นจาก 4% เป็น 6% ภายในระยะเวลาเพียงแค่ 3 เดือน
ทำให้เงินฝากของธนาคารพาณิชย์ในประเทศเวียดนามในปี 2022 สูงถึง 7.4%
ซึ่งในมุมของนักลงทุนแล้ว การนำเงินไปฝากธนาคาร หรือซื้อพันธบัตรรัฐบาล แล้วได้ดอกเบี้ย 6-7% ต่อปี ซึ่งมีความผันผวนที่น้อยกว่าการลงทุนในหุ้น
บวกกับแนวโน้มการขึ้นดอกเบี้ยที่คาดว่าจะยาวนาน ก็ยิ่งดึงดูดให้เงินไหลออกจากตลาดหุ้นมากขึ้น
และเรื่องของการขึ้นดอกเบี้ย ก็ผลักให้หุ้นกู้ของบริษัทเอกชน มีดอกเบี้ยเฉลี่ยสูงถึง 16% ซึ่งก็มากพอที่จะจูงใจให้นักลงทุนไม่ซื้อหุ้นในตลาดเวียดนาม แต่หันมาซื้อหุ้นกู้แทน
อีกปัจจัยหนึ่ง ที่กัดกินการเติบโตของประเทศเวียดนามมาอย่างยาวนานก็คือ ปัญหาการทุจริตในตลาดทุนของเวียดนาม
แม้แต่ธนาคาร Saigon Commercial Bank (SCB) ที่เป็น 1 ใน 5 ธนาคารที่ใหญ่ที่สุดในประเทศเวียดนาม และเป็นเบอร์ 1 ในแง่มูลค่าสินทรัพย์ ก็มีข่าวว่าหนึ่งในผู้ถือหุ้นใหญ่ ถูกจับกุมในข้อหาฉ้อโกงการออก-ซื้อขายหุ้นกู้ ซึ่งข่าวนี้ทำให้นักลงทุนในตลาดกังวล และเริ่มเทขายหุ้นออกมา
ปัจจัยสุดท้ายที่ส่งผลต่อตลาดหุ้นเวียดนามอย่างหนัก เกิดจาก การเพิ่มขึ้นอย่างมากของบัญชีนักลงทุนรายย่อยที่เข้ามาใหม่ในตลาด
โดยมีนักลงทุนรายย่อยเข้ามาในตลาดหุ้นเวียดนามเพิ่มขึ้นถึง 70% ภายในระยะเวลา 12 เดือน
ซึ่งส่วนใหญ่เปิดบัญชีซื้อขายแบบ Margin หรือการกู้ยืม เพื่อมาลงทุน ทำให้ตลาดมีลักษณะของการเก็งกำไร มากกว่าการลงทุนตามมูลค่าพื้นฐานของกิจการ
ซึ่งการใช้ Margin จะส่งผลกระทบในแง่ลบ ในช่วงที่ตลาดหุ้นลดลงอย่างมาก
เพราะในช่วงที่ตลาดลงหนัก ถ้าราคาของหุ้นที่ถือลดลงมา ต่ำกว่าที่โบรกเกอร์ หรือคนให้กู้ยืมกำหนด หากนักลงทุนไม่เติมเงินเข้าไปในพอร์ต หุ้นที่ถืออยู่ก็จะโดนบังคับขายออกไป หรือเรียกว่า Forced Sell
และเมื่อตลาดเริ่มปรับตัวลง การโดน Forced Sell ของนักลงทุนรายย่อย ก็เหมือนเป็นตัวเร่งให้ตลาดตกลงแรงและเร็ว
ซึ่งผลสุดท้ายคือ ตลาดหุ้นเวียดนามลดลงมาถึง 30% ในปีที่แล้ว
ซึ่งถ้าเรามาดู Forward P/E ในปี 2023 ของตลาดหุ้นในอาเซียนอย่าง
- อินโดนีเซีย เท่ากับ 13.9 เท่า
- มาเลเซีย เท่ากับ 13.0 เท่า
- ฟิลิปปินส์ เท่ากับ 11.3 เท่า
- ไทย เท่ากับ 14.9 เท่า
ในขณะที่ ประเทศเวียดนามอยู่เพียงแค่ 9.7 เท่า ซึ่งถือว่าต่ำที่สุดในอาเซียน
สิ่งที่ตัวเลขนี้บอกเราก็คือ หุ้นในตลาดเวียดนาม มีมูลค่าที่ถูกมาก เมื่อเทียบกับประเทศอื่น ๆ
แต่ในขณะเดียวกัน ราคานี้ก็ได้สะท้อนถึง อัตราดอกเบี้ยที่สูงในประเทศ รวมถึงปัจจัยอื่น ๆ ที่ทำให้ตลาดหุ้นมีเสน่ห์น้อยกว่า การลงทุนประเภทอื่นในประเทศเวียดนาม..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-